text: Stak af fra sygehus: Kvik taxachauffør finder dement 76-årig
  15 september 2017 kl. 03.37
  Tidligt fredag morgen fandt en kvik taxachauffør en efterlyst, 76-årig mand med demens. Manden havde pakket sin taske og forladt Aabenraa Sygehus.
  Klokken 03.50 fik Syd- og Sønderjyllands Politi anmeldelse om, at en mand på 76 år havde pakket sin taske og forladt sygehuset i Aabenraa uden forudgående aftale.
  - Manden har begyndende demens, og er ikke stedkendt i området, oplyser vagtchef hos Syd- og Sønderjyllands Politi, Erik Lindholdt, til TV SYD.
  Erik Lindholdt, vagtchef, Syd- og Sønderjyllands Politi: "Det var en fin service af taxa i Aabenraa."
  I forbindelse med anmeldelsen blev taxa i Aabenraa også informeret om efterlysningen. Det gav pote.
  - Klokken 05.10 fik vi en tilbagemelding fra en kvik taxachauffør i området. Han havde set den efterlyste. Så det var en fin service af taxa i Aabenraa, supplerer vagtchefen.
  I Haderslev efterlyste Syd- og Sønderjyllands Politi torsdag aften ligeledes en ældre mand. Den 67-årige mand, der var forsvundet i Haderslev by, blev senere fundet af en patrulje. Han var i god behold og befandt sig på en lokal tankstation.
  76-årig dement mand forladt Aabenraa Sygehus i løbet af natten. Fundet af kvik taxachauffør....tak for hjælpen:-) #politidk
  
  